Kegigian

Am

Kegigian vertebrata berasal daripada lipatan di dalam kulit perisai makhluk purba plakoderma yang berevolusi menjadi satu keadaan biasa bagi reptilia, amfibia, dan ikan, yakni sederetan panjang gigi berhujung atau bersisi tajam tanpa beza (homodon) yang boleh diganti sepenuhnya. Pola mamalia pula agak berbeza. Gigi pada rahang atas dan bawah mamalia telah berevolusi menjadi berhubungan erat hinggakan berfungsi sama-sama sebagai satu unit. "[Gigi-gigi itu] beroklud, iaitu permukaan gigi untuk mengunyah dibina sebegitu rupa supaya gigi atas dan bawah dapat diselaraskan setepatnya, untuk memotong, menghancurkan, mengisar atau mericih makanan yang digonggong".
Semua jenis mamalia kecuali monotrem, xenartra, tenggiling, dan setasea, mempunyai sehingga empat jenis gigi yang berbeza, setiap satunya ada bilangan maksimum, iaitu gigi acip (pemotong), taring, geraham kecil, dan geraham (pengisar). Gigi acip terletak di hadapan deretan gigi di kedua-dua rahang atas dan bawah. Ia merupakan gigi yang biasanya leper dan berbentuk pahat, yang bertemu ketika pemiliknya mengigit secara pepinggir. Fungsinya adalah memotong, menghiris, atau menggerogot makanan menjadi cebis-cebisan yang muat dalam mulut untuk dikunyah lagi. Gigi taring terletak di sebelah atau belakang gigi acip sahaja. Bagi kebanyakan haiwan, gigi taring merupakan gigi berhujung tajam yang berbentuk gading dan mengunjur ke luar paras gigi-gigi lain. Untuk karnivora, gigi taring dijadikan senjata untuk menumpaskan mangsa. Bagi mamalia lain seperti primat, gigi taring digunakan untuk membelah makanan keras sampai buka. Gigi geraham kecil dan geraham berada di belakang mulut. Bergantung pada mamalia itu sendiri dan pemakanannya, kedua-dua jenis gigi ini menjadikan cebis-cebisan makanan mudah ditelan dengan mengisar, mericih atau menghancurkannya. Urutan gigi acip, taring, geraham kecil dan geraham adalah sama bagi setiap mamalia
Bagi kebanyakan mamalia, anaknya mempunyai seperanggu gigi yang gugur lalu diganti oleh gigi dewasa, iaitu gigi susu. Haiwan yang tumbuh dua peranggu gigi, yakni satu diganti oleh satu lagi, dipanggil difiodon. Biasanya, formula pergigian bagi gigi susu adalah sama dengan gigi dewasa kecuali tiadanya gigi geraham.

Percanggahan penamaan gigi

Gigi-gigi dinomborkan bermula pada 1 di setiap kumpulan, kecuali geraham kecil yang berakhir pada 4. Oleh itu, gigi manusia adalah I1, I2, C1, P3, P4, M1, M2, dan M3. Bagi manusia, geraham ketiga (M3) memaksudkan gigi bongsu, sama ada tumbuh atau tidak.
Berkenaan geraham kecil, belum dipersetujui sama ada jenis gigi susu yang ketiga adalah geraham kecil (yang disokong sebulat suara oleh ahli mamalogi) atau geraham (yang amnya disokong oleh ahli anatomi manusia). Oleh itu, timbulnya sedikit percanggahan antara penamaan gigi berkenaan dalam bidang zoologi dan pergigian. Ini disebabkan peristilahan pergigian manusia yang pada umumnya wujud sepanjang zaman tidak merangkumi teori evolusi pergigian mamalia. Asalnya, pada rahang mamalia purba terdapat empat batang geraham kecil di setiap sukuan. Akan tetapi, semua jenis primat yang hidup sudah keguguran sekurang-kurangnya geraham kecil pertama. "Oleh itu, kebanyakan prosimian dan platirin mempunyai tiga batang geraham kecil. Sesetengah genus juga keguguran lebih daripada sebatang [geraham kecil]. Gigi geraham kecil kedua turut digugurkan oleh semua katarin. Geraham kecil kekal yang masih ada kemudiannya dikenalkan sebetulnya sebagai P2, P3 dan P4 atau P3 dan P4; bagaimanapun, bidang pergigian tradisional memanggilnya P1 dan P2".

Susunan pengeruptan gigi

Susunan pertumbuhan gigi di sepanjang gusi dipanggil susunan pengeruptan gigi. Primat-primat artropoid yang cepat tumbuh gigi seperti macaque, cimpanzi, dan australopitesin mempunyai jujukan pengeruptan M1 I1 I2 M2 P3 P4 C M3, manakala manusia moden mempunyai jujukan M1 I1 I2 C P3 P4 M2 M3. Lebih lewat bermulanya pertumbuhan gigi, maka lebih awallah timbulnya gigi anterior (I1-P4) dalam jujukan.

Kegunaan kegigian dalam arkeologi

Kegigian, atau kaji gigi, merupakan lapangan kajian yang penting untuk para ahli arkeologi, khususnya yang khusus mengkaji tinggalan-tinggalan hidupan yang lebih purba. Ilmu kegigian memberikan banyak kelebihan berbanding mengkaji seluruh rangka itu sendiri (osteometri). Struktur dan susunan gigi adalah malar, dan sungguhpun diwarisi, ia tidak melalui perubahan besar ketika perubahan alam sekitar, pengkhususan pemakanan, atau perubahan dalam pola penggunaannya. Semua anggota rangka yang lain lebih cenderung menunjukkan perubahan kerana adaptasi. Gigi terawet lebih baik berbanding tulang, maka sampel gigi yang terdapat kepada ahli arkeologi lebih menyeluruh dan mewakili hidupan yang dikaji.
Kegigian berguna khususnya untuk menjejaki pergerakan populasi zaman purba kerana, walaupun semua manusia mempunyai peranggu 32 batang gigi yang sama, namun terdapat perbezaan halus dalam bentuk gigi acip, bilangan alur pada gigi geraham, dan kuspa-kuspa tambahan pada gigi tertentu. Perbezaan ini bukan sahaja boleh dikaitkan dengan pelbagai populasi di merata alam, bahkan juga berubah sepanjang zaman, oleh itu kajian ciri-ciri gigi boleh menghasilkan maklumat mengenai populasi yang mana dan dari zaman apa.